# śrī-gaurāṅga-līlā-smaraṇa-maṅgala-stotram

bhaktivinoda-ṭhakkurasya

rāhu-graste jaḍa-śaśadhare phālguṇe pūrṇimāyāṁ

gauḍe śake manu-śatam ite sapta-varṣādhike yaḥ |

māyāpuryāṁ samajani śacī-garbha-sindhau pradoṣe

taṁ cic-chakti-prakaṭita-tanuṁ miśra-sūnuṁ smarāmi ||1||

viśvambhara-prabhu-hari-dvija-gauracandra-

nimbeśa-nāma-nicayaḥ kramato babhūva |

yasyārya-khaṇḍa-mukuṭopama-gauḍa-rāṣṭre

gauraṁ smarāmi satataṁ kali-pāvanaṁ tam ||2||

aṅgī-kurvan nija-sukha-karīṁ rādhikā-bhāva-kāntim

miśrāvāse sulalita-vapur gaura-varṇo harir yaḥ |

pallī-strīṇāṁ sukham abhidadhat khelayām āsa bālye

vande’haṁ taṁ kanaka-vapuṣaṁ prāṅgane riṅgamāṇam ||3||

sarpākṛtiṁ svāṅganaṁ hy anantaṁ

kṛtvāsanaṁ yas tarasopaviṣṭaḥ |

tatyāja taṁ cātma-janānurodhād

viśvambharaṁ taṁ praṇamāmi nityam ||4||

bālye śṛṇvan vada harim iti krandanād yo nivṛttas

tasmāt strīṇāṁ sakala-viṣaye nāma-gānaṁ tadāsīt |

mātre jñānaṁ viṣādam avadan mṛttikā-bhakṣaṇe yo

vande gauraṁ kali-mala-haraṁ nāma-gānāśrayaṁ tam ||5||

paugaṇḍādau dvija-gaṇa-gṛhe capalaṁ yo vitanvan

vidyārambhe śiśu-parivṛto jāhnavī-snāna-kāle |

vāri-kṣepair dvija-kula-patīn cālayām āsa sarvāṁs

taṁ gaurāṅgaṁ parama-capalaṁ kautukīśaṁ smarāmi ||6||

tīrtha-bhrāmi-dvija-kula-maṇer bhakṣayan pakvam annaṁ

paścāt taṁ yo vipula-kṛpayā jñāpayām āsa tattvam |

skandhāroha-cchala-bahutayā mohayām āsa caurau

vande ‘haṁ taṁ sujana-sukhadaṁ daṇḍadaṁ durjanānām ||7||

āruhya pṛṣṭhaṁ śiva-bhakta-bhikṣoh

saṅkīrtya rudrasya guṇānuvādam |

reme mahānandamayo ya īśas

taṁ bhakta-bhaktaṁ praṇamāmi gauram ||8||

lakṣmī-devyāḥ praṇaya-vihitaṁ miṣṭam annaṁ gṛhītvā

tasyai prādād varam ati-śubhaṁ citta-santoṣaṇaṁ yaḥ |

masyāś cihnair nija-parijanān toṣayām āsa yaś ca

taṁ gaurāṅgaṁ parama-rasikaṁ citta-cauraṁ smarāmi ||9||

ucchiṣṭa-bhāṇḍeṣu vasan varāṅgo

mātre dadau jñānam anuttamaṁ yaḥ |

advaita-vīthī-pathikair upāsyaṁ

taṁ gauracandraṁ praṇamāmi nityam ||10||

dṛṣṭvā tu mātuḥ kadanaṁ sva-loṣṭrais

tasyai dadau dve sita-nārikele |

vātsalya-bhaktyā sahasā śiśur yas

taṁ mātṛ-bhaktaṁ praṇamāmi nityam ||11||

sannyāsārthaṁ gatavati gṛhād agraje viśvarūpe

miṣṭālāpair vyathita-janakaṁ toṣayām āsa tūrṇam |

mātuḥ śokaṁ pitari vigate sāntvayām āsa yaś ca

taṁ gaurāṅgaṁ parama-sukhadaṁ mātṛ-bhaktaṁ smarāmi ||12||

lakṣmī-devīṁ praṇaya-vidhinā vallabhācārya-kanyām

aṅgī-kurvan gṛha-makha-paraḥ pūrva-deśaṁ jagāma |

vidyālāpair bahu-dhanam atho prāpa yaḥ śāstra-vṛttis

taṁ gaurāṅgaṁ gṛha-pati-varaṁ dharma-mūrtiṁ smarāmi ||13||

vārāṇasyāṁ sujana-tapanaṁ saṅgamayya sva-deśaṁ

labdhvā lakṣmī-viraha-vaśataḥ śoka-taptāṁ prasūtim |

tattvālāpaiḥ sukhada-vacanaiḥ sāntvayām āsa yo vai

taṁ gaurāṅgaṁ virati-sukhadaṁ śānta-mūrtiṁ smarāmi ||14||

mātur vākyāt pariṇaya-vidhau prāpa viṣṇupriyāṁ yo

gaṅgā-tīre parikara-janair dig-jito darpa-hārī |

reme vidvaj-jana-kula-maṇiḥ śrī-navadvīpa-candro

vande ‘haṁ taṁ sakala-viṣaye siṁham adhyāpakānām ||15||

vidyā-vilāsair nava-khaṇḍa-madhyesarvān dvijān yo virarāja jitvā |

smārtāṁś ca naiyāyika-tantrikāṁś ca

taṁ jñāna-rūpaṁ praṇamāmi gauram ||16||

vipra-pādodakaṁ pītvā

yo babhūva gatāmayaḥ |

varṇāśramācāra-pālaṁ

taṁ smarāmi mahāprabhum ||17||

preta-kṣetre dvija-parivṛtaḥ sarva-deva-praṇamyo

mantraṁ lebhe nija-guru-purī-vaktrato yo daśārṇam |

gauḍaṁ labdhvā svam ati-vikṛti-cchadmanovāca tattvaṁ

taṁ gaurāṅgaṁ nava-rasa-paraṁ bhakta-mūrtiṁ smarāmi ||18||

bhakty-ālāpair niravadhi tadādvaita-mukhyā mahāntaḥ

prāptā yasyāśrayam atiśayaṁ kīrtanādyair murāreḥ |

nityānandodaya-ghaṭanayā yo babhūveśa-ceṣṭo

vande gauraṁ nayana-sukhadaṁ dakṣinaṁ sad-bhūjaṁ tam ||19||

yaḥ kola-rūpa-dhṛg aho varaṇīya-mūrtir

gupte kṛpāṁ ca mahatīṁ sahasā cakāra |

taṁ vyāsa-pūjana-vidhau baladeva-bhāvān

mādhvīka-yācana-paraṁ paramaṁ smarāmi ||20||

advaita-candra-vibhunā sagaṇena bhaktyā

nityaṁ ca kṛṣṇa-manunā paripūjyate yaḥ |

śrīvāsa-mandira-nidhiṁ paripūrṇa-tattvam

taṁ śrīdharādi-mahatāṁ śaraṇaṁ smarāmi ||21||

śrīvāsa-pālyaṁ yavanaṁ viśodhya

cakre subhaktaṁ sva-guṇaṁ pradarśya |

premṇā sumatto viṣayād virakto

yas taṁ prabhuṁ gaura-vidhuṁ smarāmi ||22||

śrī-rāma-rūpa-dhṛg aho bhiṣaja murāreḥ

śrutvā stavaṁ raghupater mudam āpa yo vai |

cakre kusaṅga-rahitaṁ kṛpayā mukundaṁ

taṁ śuddha-bhakti-rasada-pravaraṁ smarāmi ||23||

ajñāpayac ca bhagavān avadhūta-dāsau

dānāya gokula-pater nagareṣu nāmnām |

sarvatra jīva-nicayeṣu parāvareṣu

yas taṁ smarāmi puruṣaṁ karunāvatāram ||24||

yo 'dvaita-sadma vicalan saha cāgrajena

sannyāsa-dharma-rahitaṁ dhvajinaṁ surāpam |

tattvaṁ viśuddham avadal lalitākhya-puryāṁ

taṁ śuddha-bhakti-nilayaṁ śivadaṁ smarāmi ||25||

yo 'dvaita-vāda-śaṭhatāśrita-deśikasya

pṛṣṭhaṁ vyatāḍayad aho sahasā harir yaḥ |

premṇāpi bhakti-pathagaṁ ca cakāra taṁ taṁ

māyā-haraṁ suvimalaṁ satataṁ smarāmi ||26||

śrī-rūpa-dhṛg bhajana-sāgara-magna-nṛbhyo

yaś candraśekhara-gṛhe pradadau sva-dugdham |

svāṁ darśayan vijayam uddharati sva-bhūtiṁ

taṁ sarva-śakti-vibhavāśrayaṇaṁ smarāmi ||27||

nidrā-tyāgaḥ snapanam aśanaṁ godrumādau vihāro

grāme grāme vicaraṇam aho kīrtanaṁ cālpa-nidrā |

yāme yāme krama-niyamato yasya bhaktair babhūvus

taṁ gaurāṅgaṁ bhajana-sukhadaṁ hy aṣṭa-yāmaṁ smarāmi ||28||

yo vai saṅkīrtana-parikaraiḥ śrīnivāsādi-saṅghais

tatratyānāṁ patita-jagadānanda-mukhya-dvijānām |

durvṛttānāṁ hṛdaya-vivaraṁ prema-pūrṇaṁ cakāra

taṁ gaurāṅgaṁ patita-śaraṇaṁ prema-sindhuṁ smarāmi ||29||

bhāvāveśair nikhila-sujanān śikṣayām āsa bhaktiṁ

teṣāṁ doṣān sadaya-hṛdayo mārjayām āsa sākṣāt |

bhakti-vyākhyāṁ sujana-samitau yo mukundaś cakāra

taṁ gaurāṅgaṁ svajana-kaluṣa-kṣānti-mūrtiṁ smarāmi ||30||

yo vai saṅkīrtana-sukha-ripuṁ cāndakājīṁ vimucya

lāsyollāsair nagara-nicaye kṛṣṇa-gītaṁ cakāra |

vāraṁ vāraṁ kali-gada-haraṁ śrī-navadvīpa-dhāmni

taṁ gaurāṅgtaṁ natana-vivasaṁ dirgha-bahuṁ smarāmi ||31||

gaṅgādāso muraripu-bhiṣak śrīdharaḥ śukla-vastraḥ

sarve yasya praṇati-niratāḥ prema-pūrṇā babhūvuḥ |

yasyocchiṣṭāśana-suratika śrīla-nārāyaṇī cataṁ gaurāṅgaṁ parama-puruṣaṁ divya-mūrtiṁ smarāmi ||32||

śrīvāsasya praṇaya-vivaśas tasya sūnor gatāsor

vaktrāt tattvaṁ parama-śubhadaṁ śrāvayām āsa tasmai |

tad-dāsebhyo 'pi śubha-matiṁ dattavān yaḥ parātmā

vande gauraṁ kuhaka-rahitaṁ jīva-nistārakaṁ tam ||33||

gopī-bhāvāt parama-vivaśo daṇḍa-hastaḥ pareśo

vādāsaktān ati-jaḍa-matīṁs tāḍayām āsa mūḍhān |

tasmāt te yat-pratibhaṭatayā vaira-bhāvān atanvan

taṁ gaurāṅgaṁ vimukha-kadane divya-siṁhaṁ smarāmi ||34||

teṣāṁ pāpa-praśamana-matiḥ kaṇṭake māgha-māse

lokeśākṣi-prama-vayasi yaḥ keśavān nyāsa-liṅgam |

lebhe loke parama-viduṣāṁ pūjanīyo vareṇyas

taṁ caitanyaṁ kaca-virahitaṁ daṇḍa-hastaṁ smarāmi ||35||

tyaktvā gehaṁ svajana-sahitaṁ śrī-navadvīpa-bhūmau

nityānanda-praṇaya-vaśagaḥ kṛṣṇa-caitanya-candraḥ |

bhrāmaṁ bhrāmaṁ nagaram agamac chānti-pūrvaṁ puraṁ yas

taṁ gaurāṅgaṁ vraja-jigamiṣāviṣṭa-mūrtiṁ smarāmi ||36||

tatrāṇītā tv ajita-jananī harṣa-śokākulā sā

bhikṣāṁ dattvā katipaya-divā pālayām āsa sūnum |

bhaktyā yas tad-vidhim anusaran kṣetra-yātrāṁ cakāra

taṁ gaurāṅgaṁ bhramaṇa-kuśalaṁ nyāsi-rājaṁ smarāmi ||37||

nityānando vibudha-jagadānanda-dāmodarau ca

līlā-gāne parama-nipuṇo datta-sūnur mukundaḥ |

ete bhaktāś caraṇa-madhupā yena sārdhaṁ pracelus

taṁ gaurāṅgaṁ praṇata-paṭala-preṣṭha-mūrtiṁ smarāmi ||38||

tyaktvā gaṅgā-taṭa-jana-padāṁś cāmbu-liṅgaṁ maheśam

oḍhre deśe ramaṇa-vipine kṣīra-cauraṁ ca vīkṣya |

śrī-gopālaṁ kaṭaka-nagare yo dadarśātma-rūpaṁ

taṁ gaurāṅgaṁ sva-bhajana-paraṁ bhakta-mūrtiṁ smarāmi ||39||

ekāmrākhye paśupati-vane rudra-liṅgaṁ praṇamya

yātaḥ kapoṭaka-śiva-puraṁ svasya daṇḍaṁ vihāya |

nityānandas tu tad-avasare yasya daṇḍaṁ babhañja

taṁ gaurāṅgaṁ kapaṭa-manujaṁ bhakta-bhaktaṁ smarāmi ||40||

bhagne daṇḍe kapaṭa-kupitas tān vihāya sva-vargān

eko nīlācala-pati-puraṁ prāpya tūrṇaṁ prabhur yaḥ |

bhāvāveśaṁ paramam agamat kṛṣṇa-rūpaṁ vilokya

taṁ gaurāṅgaṁ puraṭa-vapuṣaṁ nyasta-daṇḍaṁ smarāmi ||41||

bhāvāsvāda-prakaṭa-samaye sārvabhaumasya sevā

tasyānarthān prakṛti-vipulān nāśayām āsa sarvān |

tasmād yasya prabala-kṛpayā vaiṣṇavo 'bhūt sa cāpi

taṁ vedārtha-pracaraṇa-vidhau tattva-mūrtiṁ smarāmi ||42||

tatroṣitvā katipaya-divā dakṣiṇātyaṁ jagāma

kūrma-kṣetre gada-virahitaṁ vāsudevaṁ cakāra |

rāmānande vijaya-nagare prema-sindhuṁ dadau yas

taṁ gaurāṅgaṁ jana-sukha-karaṁ tīrtha-mūrtiṁ smarāmi ||43||

deśe deśe sujana-nicaye prema vistārayan yo

raṅga-kṣetre katipaya-divā bhaṭṭa-palyām avātsīt |

bhaṭṭācāryān parama-kṛpayā kṛṣṇa-bhaktāṁś cakāra

taṁ gopālālaya-sukha-nidhiṁ gaura-mūrtiṁ smarāmi ||44||

bauddhān jainān bhajana-rahitān tattva-vādāhatāṁś ca

māyāvāda-hrada-nipatitān śuddha-bhakti-pracāraiḥ |

sarvāṁś caitan bhajana-kuśalān yaś cakārātma-śaktyā

vande 'haṁ taṁ bahu-mata-dhiyaṁ pāvanaṁ gauracandram ||45||

dattvānandaṁ kali-mala-haraṁ dakṣiṇātyebhya īśo

nītvā granthau bhajana-viṣayau kṛṣṇa-dāsena sārdham |

alāleśālaya-patha-gato nīla-śailaṁ yayau yas

taṁ gaurāṅgaṁ pramudita-matiṁ bhakta-pālaṁ smarāmi ||46||

kaśīmiśra-dvija-vara-gṛhe śuddha-cāmīkarābho

vāsaṁ cakre svajana-nikarair yaḥ svarūpa-pradhānaiḥ |

nāmānandaṁ sakala-samaye sarva-jīvāya yo 'dāt

taṁ gaurāṅgaṁ svajana-sahitaṁ phulla-mūrtiṁ smarāmi ||47||

nīlāgeśe ratham adhigate vaiṣṇavair yas tad-agre

nṛtyan gāyan hari-guṇa-gānaṁ plāvayām āsa sarvān |

premṇauḍhīyān gajapati-mukhān sevakān śuddha-bhaktāṁs

taṁ gaurāṅgaṁ sva-sukha-jaladhiṁ bhāva-mūrtiṁ smarāmi ||48||

oḍhra-deśād yayau gauḍaṁ

sīmāyām utkalasya yaḥ |

hitvauḍhra-pārṣadān devas

taṁ smarāmi śacīsutam ||49||

śrīvāsaṁ vāsudevaṁ ca

rāghavaṁ sva-sva-mandire |

dṛṣṭvā śāntipuraṁ yāto

yas taṁ gauraṁ smarāmy aham ||50||

śrī-vidyānagare gacchan

vidyāvācaspater gṛham |

kuliyāyāṁ[[1]](#footnote-2) navadvīpe

yayau yas tam ahaṁ bhaje ||51||

vidyā-rūpodbhava-dhana-janair yā na labhyā nareṇa

taṁ caitanya-prabhuvara-kṛpāṁ dainya-bhāvād avāpa |

devānandaḥ kuliyā-nāgare yasya bhaktān prapūjya

vande gauraṁ vimada-viduṣāṁ śuddha-bhakty-eka-labhyam ||52||

vṛndāraṇyekṣaṇa-kapaṭato gauḍa-deśe prasūtiṁ

dṛṣṭvā snehād yavana-kavalāt sāgrajaṁ rūpaṁ eva |

uddhṛtyauḍhraṁ punar api yayau yaḥ svatantraḥ parātmā

taṁ gaurāṅgaṁ svajana-taraṇe hasta-cittaṁ smarāmi ||53||

saṅgaṁ hitvā bahu-vidha-nṛṇāṁ bhadraṁ ekaṁ gṛhītvā

yātrāṁ vṛndāvana-dṛḍha-matir yaś cakārātma-tantraḥ |

ṛkṣa-vyāghra-prabhṛtika-paśūn mādayitvātma-śaktyā

taṁ svānandaiḥ pasu-mati-haraṁ gauracandraṁ smarāmi ||54||

vṛndāraṇye giri-vara-nadī-grāma-rājīr vilokya

pūrva-krīḍā-smaraṇa-vivaśo bhāva-puñjair mumoha |

tasmād bhadro vraja-vipinataś cālayām āsa yaṁ ca

taṁ gaurāṅgaṁ nija-jana-vaśaṁ dīna-mūrtiṁ smarāmi ||55||

bhāvāveśaṁ pathi param aho vīkṣya taṁ bhāgyavanto

mlecchāḥ kecic chubha-mati-balāl lebhire yat-prasādam |

bhaktās te ca praṇaya-vaśagā yat-prasādād babhūvus

taṁ gaurāṅgaṁ jani-mala-haraṁ śuddha-mūrtiṁ smarāmi ||56||

puṇye gaṅgā-tapana-tanayā-saṅgame tīrtha-varye

rūpaṁ vidyāṁ para-rasa-mayīṁ sikṣayām āsa yo vai |

premāṇaṁ gokula-pati-gataṁ vallabhākhyaṁ budhaṁ ca

taṁ gaurāṅgaṁ rasa-guru-maṇiṁ śāstra-mūrtiṁ smarāmi ||57||

kāśī-kṣetre rasa-virahitān kevalādvaita-pakṣān

premṇāplāvya svajana-kṛpayā yas tu rūpāgrajāya |

viṣṇor bhakti-smṛti-viracane sādhu śaktiṁ vyatārīd

vande gauraṁ bhajana-viṣaye sādhakānāṁ guruṁ tam ||58||

dhig gaurāṅgam-praṇati-rahitān śuṣka-tarkādi-dagdhān

ity evaṁ vai pracura-vacanaṁ śāṅkarāṇāṁ babhūva |

nyāsīśānāṁ sadasi mahatāṁ yasya pūjā tadābhūt

taṁ gaurāṅgaṁ sva-sukha-mathanānanda-mūrtiṁ smarāmi ||59||

prāpya kṣetraṁ punar api harir bhakta-vargāṁs tutoṣa

rāmānanda-pramukha-sujanān sārvabhaumādikān yaḥ |

premālāpair hari-rasa-parair yāpayām āsa varṣāṁs

taṁ gaurāṅgaṁ hari-rasa-kathāsvāda-pūrṇaṁ smarāmi ||60||

yat pādābjaṁ vidhi-śiva-nutaṁ vīkṣituṁ te mahānto

varṣe varṣe ratha-parigatau gauḍa-deśāt sametya |

prītiṁ labdhvā manasi mahatīṁ oḍhra-deśāt samīyur

gauḍiyānāṁ parama-suhṛdaṁ taṁ yatīndraṁ smarāmi ||61||

nirviṇṇānāṁ vipula-patanaṁ strīṣu sambhāṣaṇaṁ yat

tat-tad-doṣāt sva-mata-carakārakṣaṇārthaṁ ya īśaḥ |

doṣāt kṣudrād api laghu-hariṁ varjayitvā mumoda

taṁ gaurāṅgaṁ vimala-caritaṁ sādhu-mūrtiṁ smarāmi ||62||

daivād hīnānvaya-janimatāṁ tattva-buddhi-prabhāvād

ācāryatvaṁ bhavati yad idaṁ tattvaṁ ekaṁ sugūḍham |pradyumnāya pracura-kṛpayā jñāpayām āsa yas tat

taṁ gaurāṅgaṁ guṇa-madhukaraṁ jāḍya-śūnyaṁ smarāmi ||63||

vātsalyena sva-bhajana-vaśād dāsa-gosvāminaṁ yas

tattva-jñānaṁ bhajana-viṣaye śikṣayām āsa sākṣāt |

sindhos tīre carama-samaye sthāpayām āsa dāsam

taṁ gaurāṅgaṁ sva-caraṇa-juṣāṁ bandhu-mūrtiṁ smarāmi ||64||

purīṁ rāmākhyaṁ yo guru-jana-kathā-nindana-paraṁ

sadopekṣya bhrāntaṁ kali-kaluṣa-kūpe gatam iha |

amoghaṁ svīcakre parijana-kṛpā-leśa-balataḥ

śacī-sūnuḥ śaśvat-smaraṇa-padavīṁ gacchatu sa me ||65||

sanātanaṁ kandu-rasa-prapīḍitaṁ

sparśena śuddhaṁ kṛpayā cakāra yaḥ |

sva-nāśa-buddhiṁ pariśodhayann aho

smarāmi gauraṁ navakhaṇḍa-nāgaram ||66||

gopīnāthaṁ narapati-balād yo rarakṣātma-tantro

rāmānandānuja-nija-janaṁ śikṣayan dharma-tattvam |

pāpair labdhaṁ dhanam iti sadā tyājyam eva sva-dharmāt

taṁ gaurāṅgaṁ svajana-śivadaṁ bhadra-mūrtiṁ smarāmi ||67||

upāyanaṁ rāghavataḥ samādṛtaṁ

punaḥ punaḥ prāptam api sva-deśataḥ |

sva-bhaktato yena parāt parātmanā

taṁ eva gauraṁ satataṁ smarāmy aham ||68||

tailaṁ nāṅgī-kṛtaṁ yena

sannyāsa-dharma-rakṣiṇā |

jagadānanda-dattaṁ ca

smarāmi taṁ mahāprabhum ||69||

jagannāthāgāre garuḍa-sadana-stambha-nikaṭe

dadarśa śrī-mūrtiṁ praṇaya-vivaśā kāpi jaratī |

samāruhya skandhaṁ yad amala-hares tuṣṭa-manasaḥ

śacīsūnuḥ śaśvat smaraṇa-padavīṁ gacchatu sa me ||70||

purī-deve bhaktiṁ guru-caraṇa-yogyāṁ sumadhurāṁ

dayāṁ govindākhye viśada-paricaryāśrīta-jane |

svarūpe yaḥ prītiṁ madhura-rasa-rūpāṁ hy akuruta

śacīsūnuḥ śaśvat smaraṇa-padavīṁ gacchatu sa me ||71||

dadhānaḥ kaupīnaṁ vasanam aruṇaṁ śobhana-mayaṁ

suvarṇādreḥ śobhāṁ sakala-suśarīre dadhad api |

japan rādhā-kṛṣṇaṁ galad-udaka-dhārākṣi-yugalaḥ

śacīsūnuḥ śaśvat smaraṇa-padavīṁ gacchatu sa me ||72||

mudā gāyann uccair madhura-hari-nāmāvalim aho

naṭaṁ mandaṁ mandaṁ nagara-patha-gāmī saha janaiḥ |

vadan kākvā re re vada hari-harīty-akṣara-yugaṁ

śacīsūnuḥ śaśvat smaraṇa-padavīṁ gacchatu sa me ||73||

rahasyaṁ śāstrāṇāṁ yad aparicitaṁ pūrva-viduṣāṁ

śruter gūḍhaṁ tattvaṁ daśa-parimitaṁ prema-kalitam |

dayālus tad yo’sau prabhur ati-kṛpābhiḥ samavadac

chacī-sūnuḥ śaśvat smaraṇa-padavīṁ gacchatu sa me ||74||

āmnāyaḥ prāha tattvaṁ harim iha paramaṁ sarva-śaktiṁ rasābdhiṁ

tad-bhinnāṁśāṁś ca jīvān prakṛti-kavalitāṁs tad-vimuktāṁś ca bhāvāt |

bhedābheda-prakāśaṁ sakalam api hareḥ sādhanaṁ śuddha-bhaktiṁ

sādhyaṁ tat-prītim evety upadiśati harir gauracandro bhaje tam ||75||

svataḥ siddho vedo hari-dayita-vedhaḥ prabhṛtitaḥ

pramāṇaṁ sat prāptaḥ pramiti-viṣayāṁs tān nava-vidhān |

tathā pratyakṣādi-pramiti-sahitaṁ sādhayati no

na yuktis tarkākhyā praviśati tathā śakti-rahitā ||76||

haris tv ekaṁ tattvaṁ vidhi-śiva-sureśa-praṇamito

yad evedaṁ brahma prakṛti-rahitaṁ tat-tanu-mahaḥ |

parātmā satyāṁśo jagad anugato viśva-janakaḥ

sa vai rādhā-kānto nava-jalada-kāntiś cid-udayaḥ ||77||

parākhyāyāḥ śakter apṛthag api sa sve mahimani

sthito jīvākhyāṁ svām acid-abhihitāṁ tāṁ tripadikām |

svatantrecchaḥ śaktiṁ sakala-viṣaye preraṇa-paro

vikārādyaiḥ śūnyaḥ parama-puruṣo’sau vijayate ||78||

sa vai hlādinyāś ca praṇaya-vikṛter hlādana-ratas

tathā saṁvic-chakti-prakaṭita-raho-bhāva-rasitaḥ |

tayā śrī-sandhinyā kṛta-viśada-tad-dhāma-nicaye

rasāmbhodhau magno vraja-rasa-vilāsī vijayate ||79||

sphuliṅgā ṛddhāgner iva cid-aṇavo jīva-nicayā

hareḥ sūryasyevāpṛthag api tu tad-bheda-viṣayāḥ |

vaśe māyā yasya prakṛti-patir eveśvara iha

sa jīvo mukto’pi prakṛti-vaśa-yogyaḥ sva-guṇataḥ ||80||

svarūpārthair hīnān nija-sukha-parān kṛṣṇa-vimukhān

harer māyā daṇḍyān guṇa-nigaḍa-jālaiḥ kalayati |

tathā sthūlair liṅgair dvividha-varaṇaiḥ kleśa-nikarair

mahā-karmālānair nayati patitān svarga-nirayau ||81||

yadā bhrāmaṁ bhrāmaṁ hari-rasa-galad-vaiṣṇava-janaṁ

kadācit saṁpaśyaṁs tad-anugamane syād ruci-yutaḥ |

tadā kṛṣṇāvṛttyā tyajati śanakair māyika-daśāṁ

svarūpaṁ bibhrāṇo vimala-rasa-bhogaṁ sa kurute ||82||

hareḥ śakteḥ sarvaṁ cid acid akhilaṁ syāt pariṇatir

vivartaṁ no satyaṁ śruti-mata-viruddhaṁ kali-malam |

harer bhedābhedau śruti-vihita-tattvaṁ suvimalaṁ

tataḥ premṇaḥ siddhir bhavati nitarāṁ nitya-viṣaye ||83||

śrutiḥ kṛṣṇākhyānaṁ smaraṇa-nati-pūjā-vidhi-gaṇās

tathā dāsyaṁ sakhyaṁ paricaraṇam apy ātma-dadanam |

navāṅgāny etānīha vidhi-gata-bhakter anudinaṁ

bhajan śraddhā-yuktaḥ suvimala-ratiṁ vai sa labhate ||84||

svarūpāvasthāne madhura-rasa-bhāvodaya iha

vraje rādhā-kṛṣṇa-svajana-jana-bhāvaṁ hṛdi vahan |

parānande prītiṁ jagad-atula-sampat-sukham atho

vilāsākhye tattve parma-paricaryāṁ sa labhate ||85||

prabhuḥ kaḥ ko jīvaḥ katham idam acid viśvam iti vā

vicāryaitān arthān hari-bhajana-kṛc-chāstra-caturaḥ |

abhedāśāṁ dharmān sakalam aparādhaṁ pariharan

harer nāmānandaṁ pibati hari-dāso hari-janaiḥ ||86||

saṁsevya daśa-mūlaṁ vai hitvāvidyā-mayaṁ janaḥ |

bhāva-puṣṭiṁ tathā tuṣṭiṁ labhate sādhu-saṅgataḥ ||87||

iti prāyāṁ śikṣāṁ caraṇa-madhupebhyaḥ paridiśan

galan-netrāmbhobhiḥ snapita-nija-dīrghojjvala-vapuḥ |

parānandākāro jagad-atula-bandhur yati-varaḥ

śacīsūnuḥ śaśvat smaraṇa-padavīṁ gacchatu sa me ||88||

gatir gauḍīyānām api sakala-varṇāśrama-juṣāṁ

tathā cauḍhrīyāṇām ati-sarala-dainyāśrita-hṛdām |

punaḥ pāścātyānāṁ sadaya-manasāṁ tattva-sudhiyām

śacīsūnuḥ śaśvat smaraṇa-padavīṁ gacchatu sa me ||89||

aho miśrāgāre svapati-virahotkaṇṭha-hṛdayaḥ

ślathāt sandher dairghyaṁ dadhad ati-viśālaṁ kara-padoḥ |

kṣitau dhṛtvā dehaṁ vikalita-matir gadgada-vacāḥ

śacīsūnuḥ śaśvat smaraṇa-padavīṁ gacchatu sa me ||90||

gato baddha-dvārād upala-gṛha-madhyād bahir aho

gavāṁ kāliṅgānām api samatigacchan vṛti-gaṇam |

prakoṣṭhe saṅkocād bata nipatitaḥ kacchapa iva

śacīsūnuḥ sākṣāt smaraṇa-padavīṁ gacchatu sa me ||91||

vrajāraṇyaṁ smṛtvā viraha-vikalāntar-vilapito

mukhaṁ saṅghṛṣyāsau rudhiram adhikaṁ tad dadhad aho |

kva me kāntaḥ kṛṣṇo vada vada vadeti pralapitaḥ

śacīsūnuḥ sākṣāt smaraṇa-padavīṁ gacchatu sa me ||92||

payorāśes tīre caṭaka-girirāje sikatile

vrajan goṣṭhe govardhana-giripatiṁ lokitum aho |gaṇaiḥ sārdhaṁ gauro druta-gati-viśiṣṭaḥ pramuditaḥ

śacīsūnuḥ sākṣāt smaraṇa-padavīṁ gacchatu sa me ||93||

yasyānukampā sukhadā janānāṁ

saṁsāra-kūpād raghunātha-dāsam |

uddhṛtya guñjāḥ śilayā dadau yas

taṁ gauracandraṁ praṇamāmi bhaktyā ||94||

sad-bhakti-siddhānta-viruddha-vādān

vairasya-bhāvāṁś ca bahir-mukhānām |

saṅgaṁ vihāyātha subhakta-goṣṭhyāṁ

rarāja yas taṁ praṇamāmi gauram ||95||

nāmāni viṣṇor bahiraṅga-pātre

vistīrya loke kali-pāvano 'bhūt |

premāntaraṅgāya rasaṁ dadau yas

taṁ gauracandraṁ praṇamāmi bhaktyā ||96||

nāmāparādhaṁ sakalaṁ vināśya

caitanya-nāmāśrita-mānavānām |

bhaktiṁ paraṁ yaḥ pradadau janebhyas

taṁ gauracandraṁ praṇamāmi bhaktyā ||97||

itthaṁ līlāmaya-vara-vapuḥ kṛṣṇa-caitanya-candro

varṣān dvi-dvādaśa-parimitān kṣepayām āsa gārhye |

sannyāse yaḥ sama-parimitaṁ yāpayām āsa kālaṁ

vande gauraṁ sakala-jagatām āśramāṇāṁ guruṁ tam ||98||

daridrebhyo vastraṁ dhanam api dadau yaḥ karuṇayā

bubhūkṣūn yo 'nnādyair atithi-nicayāṁs toṣam anayat |

tathā vidyā-dānaiḥ sukham atiśayaṁ yaḥ samabhajat

sa gaurāṅgaḥ śaśvat smaraṇa-padavīṁ gacchatu mama ||99||

sannyāsasya prathama-samaye tīrtha-yatra-cchalena

varṣān yo vai rasa-parimitān vyāpya bhaktiṁ tatāna |

śeṣān abdān vasu-vidhu-mitān kṣetra-deśe sthito yovande tasya prakaṭa-caritaṁ yogamāyā-balāḍhyam ||100||

ha ha kaṣṭaṁ sakala-jagatāṁ bhakti-bhājāṁ viśeṣaṁ

gopīnāthālaya-parisare kīrtane yaḥ pradoṣe |

aprākaṭyaṁ bata samabhajan mohayan bhakta-netraṁ

vande tasyāprakaṭa-caritaṁ nityam aprākṛtaṁ tam ||101||

bhaktyā ye vai sakala-samaye gaura-gāthām imāṁ no

gāyanty uccair vigalita-hṛdaḥ gaura-tīrthe viśeṣān |

teṣāṁ tūrṇaṁ dvija-kula-maṇiḥ kṛṣṇa-caitanya-candrah

premāveśaṁ yugala-bhajane yacchati prāṇa-bandhuḥ ||102||

ṣaṭ-kha-veda-samāsena kārttike godrume prabhoḥ |

gītā bhaktivinodena lileyaṁ loka-pāvanī ||103||

yat-prema-mādhurya-vilāsa-rāgān

nandātmajo gauḍa-vihāram āpa |

tasyai vicitrā vṛṣabhānu-putryai

līlā mayā tasya samarpiteyam ||104||

 --o)0(o--

iti śrīmat-saccidānanda-bhaktivinoda-ṭhakkura-viracitaṁ

śrī-gaurāṅga-līlā-smaraṇa-maṅgala-stotraṁ samāptam ||

1. kola-dvīpe [↑](#footnote-ref-2)